OpenLLM-France/wikimedia huggingface dataset:
# Neelie Kroes

Neelie Kroes (Rotterdam, Països Baixos, 19 de juliol de 1941) és una política i professora universitària neerlandesa que ha estat ministra al seu país i ha format part de la Comissió Barroso.

## Biografia

Va estudiar ciències econòmiques a la Universitat Erasmus de Rotterdam, en la qual es va doctorar el 1965. Durant la dècada del 1960 va exercir de professora en aquest mateix centre universitari. Entrà a treballar a l'empresa familiar, una gran empresa de transports, i es va comprometre amb els drets de les dones. Entre 1991 i l'any 2000 fou rectora de la Universitat Nyenrode.

## Activitat política

Membre del Partit Popular per la Llibertat i la Democràcia (VVD) des de la dècada del 1960, el 1970 fou escollida membre del consell municipal de Rotterdam. El 1971 fou escollida diputada a la Tweede Kamer, el Parlament neerlandès a La Haia, havent de renunciar a la seva docència a la universitat. El desembre de 1977 abandonà el Parlament per esdevenir Secretària d'Estat de Transports en el primer govern de Dries van Agt, càrrec que abandonà el setembre de 1981. Després de ser reescollida diputada al Parlament l'any 1982, el novembre d'aquell any fou nomenada Ministra de Transports i de la Gestió de l'Aigua per part del primer ministre Ruud Lubbers, càrrec que va ocupar fins al novembre de 1994. En el desenvolupament del seu càrrec es produí la privatització dels serveis postal i telefònic.
En la formació de la Comissió Barroso el novembre de 2004 fou designada representant del seu país a la Comissió i ocupà el càrrec de Comissària Europea de la Competència fins a la seva dissolució al 2014.
Poc després es va saber que la seva actitud no s'havia mantingut d'acord amb el codi de conducta dels eurocomissaris, que els prohibeix exercir qualsevol altra activitat professional, fins i tot si no és remunerada. Kroes havia assessorat mig centenar de grups, com ara McDonald's, Volvo, Thales o O2, i quan Barroso la va nomenar el 2004 va prometre deixar-ho tot, però no va tancar una societat opaca a les Bahames, segons va adduir, per un “error administratiu”.

## Referències

* ↑ «Neelie Kroes». Nueva Economia Fòrum. [Consulta: 18 maig 2021].
* ↑ «Speaker Profilesː Neelie Kroes» (en anglès). Economic Club of Canada. [Consulta: 18 maig 2021].
* 1 2 Rentzsch, Felix. «Neelie Kroes». Westfälische Wilhelms-Universität Münster. NiederlandeNet, 01-11-2014. [Consulta: 18 maig 2021].
* ↑ Segura, Albert. «Neelie Kroes tenia empresa a les Bahames». El Punt Avui, 23-09-2016. [Consulta: 18 maig 2021].

## Enllaços externs

* (castellà) Portal de la comissària Neelie Kroes a la Comissió Europea
* (neerlandès) Informació de Neelie Kroes al Parlament neerlandès
# Noboribetsu

Noboribetsu (登別市, Noboribetsu-shi) és una ciutat i municipi de la subprefectura d'Iburi, a Hokkaido, Japó. Noboribetsu és, a data del 2020, el 16é municipi més poblat de Hokkaido i el tercer de la subprefectura d'Iburi.

## Geografia

El municipi de Noboribetsu es troba al sud-oest de la subprefectura d'Iburi, al sud-est de Hokkaidô. A l'oest i al nord del municipi, el terreny està dominat per les muntanyes, mentres que la costa és un terreny pla. El terme municipal de Noboribetsu limita amb els de Muroran i Date a l'oest, Sōbetsu al nord i Shiraoi a l'est. Al sud, la ciutat de Noboribetsu fa costa amb l'oceà pacífic.

## Història

El nom de la ciutat, Noboribetsu, prové del nom en ainu, "Nur-pet", que vol dir en català "riu fosc". L'escriptura japonesa en kanjis (登別) vol dir "Pujar diferent", significat sense sentit, ja que l'escriptura en ideogrames s'ha utilitzat només pel seu significat fonètic i no pel significat dels caràcters, el que en japonés es diu ateji.

### Cronologia

* 1919: Es funda el poble de Horobetsu.
* 1951: El poble de Horobetsu esdevé vila.
* 1961: La vila de Horobetsu canvia el seu nom a Noboribetsu.
* 1970: La vila de Noboribetsu esdevé ciutat.

## Política i govern
### Alcaldes

En aquesta taula només es reflecteixen els alcaldes democràtics, és a dir, des de l'any 1947. En el cas concret de la ciutat de Noboribetsu, la llista comença el 1970, quan es funda la ciutat.
| Alcalde | Inici del mandat | Fi del mandat | Partit |
| Tadao Takada | 1970 | 1975 | Ind |
| Senichirō Tamura | 1975 | 1979 | Ind |
| Motosaburō Nakahama | 1979 | 1988 | Ind |
| Akira Ueno | 1988 | 2008 | Ind |
| Haruichi Ogasawara | 2008 | - | Ind |

## Transport
### Ferrocarril

* Companyia de Ferrocarrils de Hokkaido (JR Hokkaido)
** Estació de Washibetsu
** Estació de Horobetsu
** Estació de Tomiura
** Estació de Noboribetsu

### Carretera

* Autopista Central de Hokkaidō (Dōō)
* Nacional 36
* Prefectural 2
* Prefectural 144
* Prefectural 286
* Prefectural 327
* Prefectural 350
* Prefectural 387
* Prefectural 701
* Prefectural 782

## Agermanaments

* Shiroishi, prefectura de Miyagi, Japó. (1983)
* Saipan, Illes Marianes del Nord, EUA. (2006)
* Faaborg-Midtfyn, Dinamarca Meridional, Dinamarca. (2007)
* Canton, província de Canton, RPX. (2012)
* Ebina, prefectura de Kanagawa, Japó. (2015)

## Referències

* ↑ «北海道登別市 - Yahoo!地図». [Consulta: 31 juliol 2020].
* ↑ «北海道胆振総合振興局のホームページ／胆振のまち ｜ 胆振総合振興局». [Consulta: 31 juliol 2020].
* ↑ «登別市について | 登別市». [Consulta: 31 juliol 2020].
* ↑ «プロフィール | 登別市». [Consulta: 31 juliol 2020].
* 1 2 «姉妹都市を紹介します». 登別市. [Consulta: 15 octubre 2017].
* 1 2 3 «友好都市の紹介». 登別市. [Consulta: 15 octubre 2017].
# Norman Hill

Norman Hill, (San José, 6 d'abril de 1906 - 14 de desembre de 1996) fou un ciclista estatunidenc, professional des del 1926 fins al 1936. S'especialitzà en les curses de sis dies, en què va participar en més de cinquanta i en va guanyar tres.

## Palmarès

* 1933
** 1r als Sis dies de Boston 1 (amb Dave Lands)
** 1r als Sis dies de Boston 2 (amb Alfred Crossley)
** 1r als Sis dies de Cleveland (amb Reginald McNamara)

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
* Fitxa al Saló de la fama del ciclisme estatunidenc Arxivat 2015-12-18 a Wayback Machine.
# Norba

Norba (llatí: Norba grec antic: Νῶρβα) va ser una ciutat dels llatins, situada al sud de Cora, a mig camí entre Cora i Sètia.
Consta a les llistes de Dionís d'Halicarnàs, on enumera les trenta ciutats que formaven part de la Lliga llatina. sembla cert que Norba, Cora i Sètia eren originàriament ciutats llatines abans de caure en mans dels volscs. Va rebre una colònia romana l'any 492 aC, després de l'aliança entre els llatins i Roma. Titus Livi diu que era un oppidum que defensava molt bé tot el territori dels voltants. L'any 327 aC les ciutats de Cora, Norba i Sètia van ser arrasades pels seus veïns, els privernats, i aquestes incursions van comportar la venjança de Roma, segons diu Titus Livi, que afegeix que a la Segona Guerra Púnica va ser una de les 18 ciutats llatines que l'any 209 aC van acceptar sense discussió les càrregues que els romans imposaven per aquella guerra. Per la seva situació i per les fortes muralles que tenia va ser un dels llocs on els romans hi van portar hostatges cartaginesos. L'any 198 aC es va veure implicada en la revolta dels esclaus que es va iniciar a la veïna Sètia i que va haver de ser reprimida pel pretor Luci Corneli Mèrula.
Norba va jugar un important paper a la Primera Guerra Civil Romana entre Gai Mari i Sul·la. La van ocupar els partidaris de Mari i va ser l'última ciutat d'Itàlia que va fer front a Sul·la fins i tot quan Praeneste ja havia caigut i Gai Mari el Jove ja havia mort. L'any 82 aC, per una traïció, la ciutat va caure en mans de Marc Emili Lèpid, lloctinent de Sul·la, però els soldats que la defensaven es van matar amb la seva espasa i els habitants la van incendiar. Els conqueridors no es van poder endur cap botí de la ciutat destruïda. Sembla segur que mai no es va reconstruir. Estrabó no en parla, i Plini el Vell només menciona els norbans, que vivien al Latium. Correspon a l'actual Norma.

## Referències

* ↑ Titus Livi, 2011, p. 65.
* ↑ Smith, William (ed.). «Norba». Dictionary of Greek and Roman Geography (1854). [Consulta: 1r juny 2023].

## Bibliografia

* Titus Livi. Història de Roma. Volum II. Fundació Bernat Metge, 2011. ISBN 9788498591989.
# Noranta-u

El noranta-u és un nombre natural que segueix el noranta i precedeix el noranta-dos. S'escriu 91 o XCI segons el sistema de numeració emprat.

## En altres dominis

* És el nombre atòmic del protoactini.
* Designa l'any 91 i el 91 aC
* És el codi telefònic internacional de l'Índia.
# Nicolaisme

El nicolaisme va ser una secta llibertina gnòstica que ràpidament es va estendre per Àsia Menor fins que, al final del segle ii, es va fondre amb altres sectes. Mencionada per primera vegada al Llibre de l'Apocalipsi del Nou Testament, els seus seguidors van ser anomenats nicolaïtes. Hipòlit de Roma considerava que l'iniciador d'aquesta secta va ser el diaca Nicolau d'Antioquia, un dels set primers diaques que van ser ordenats pels apòstols. El moviment va ser declarat com a heretge per l'Església.
Durant l'edat mitjana s'anomenarien nicolaïtes aquells membres de l'església que tenien relacions sexuals amb dones, trencant amb el jurament de castedat. Al llarg de la història, molts Papes de Roma, monjos i altres càrrecs eclesiàstics van lluitar contra el nicolaisme.

## Etimologia

El terme «nicolaisme» fa referència a Nicolau d'Antioquia, l'iniciador d'aquest corrent.

## Antecedents

L'antecedent més remot que tenim del nicolaisme remunta al segle i, quan el diaca Nicolau d'Antioquia va afirmar que "qui no copula tots els dies, no pot assolir la vida eterna". Aquests primers nicolaïtes, suposats seguidors de Nicolau, sembla que practicarien la indulgència sexual i la promiscuïtat. Hi ha poques referències directes sobre les creences del nicolaisme, ja que les més remotes són els Pares de l'Església que lluitaven per suprimir-les. Ireneu de Lió diu que defensaven que la fornicació i el fet de menjar carn sacrificada als ídols eren accions indiferents. Per això diu d'ells l'Apocalipsi: «Tens a favor teu haver odiat l'obra dels nicolaïtes tal com jo també la vaig odiar».

## Edat mitjana

Durant l'edat mitjana, el nicolaisme era la incontinència de la clerecia i la doctrina contrària al celibat eclesiàstic. Alguns clergues de diferents rangs convivien amb dones o s'hi unien sovint, pràctica en teoria del tot prohibida per l'Església, però sovint permesa.
Però també molt sovint sorgien membres reverents dins de la mateixa Església que volien fer front a aquestes pràctiques. Al llarg del temps, diversos pontífexs de l'església catòlica van fer front al nicolaisme, així com a altres costums considerats heretgia, com la simonia. Durant el papat de Gregori VII, per exemple, es va fer front a aquesta pràctica, molt estesa en aquella època, considerada com un dels mals que patia l'Església. Així, al llarg d'aquell període es pretenia reformar la mateixa Església de dins estant.

## Referències

* 1 2 3 Gran Enciclopèdia Catalana. Volum 16 (1988)
* ↑ Hipòlit de Roma. Refutació de totes les heretgies VII,36,3
* ↑ Ireneu de Lió. Adversus haereses 26,3
# Novillas

Novillas és un municipi de la província de Saragossa, a la comarca del Camp de Borja, al marge de l'Ebre a l'aiguabarreig amb el Huecha. El 2022 tenia 514 habitants.
Des de l'edat mitjana i fins al segle xix va formar part d'una comanda de l'orde de Sant Joan de Jerusalem integrada a la castellania d'Amposta. Guillem de Peralta en va ser comanador el 1196.
El 2009 s'hi ha creat una zona d'inundació controlada per poder regular el cabal de l'Ebre en cas de pluges intenses.

## Referències

* ↑ «Novillas (Aragó)». Noms geogràfics - Thesaurus de la Universitat de Barcelona. Universitat de Barcelona. [Consulta: 11 juny 2023].
* ↑ «Situació geogràfica» (en castellà). Consistori de Novillas, s.d. [Consulta: 11 juny 2023].
* ↑ «Historia» (en castellà). Consistori de Novillas, s.d. [Consulta: 11 juny 2023].
* ↑ «Peralta». Gran Enc!clopèdia Catalana. Grup Enciclopèdia. [Consulta: 11 juny 2023].
* ↑ «La Confederación Hidrográfica concluye la instalación de compuertas de la primera zona de inundabilidad controlada en el Eje del Ebro en Novillas (Zaragoza)» (pdf) (en castellà). Confederació hidrogràfica de l'Ebre, 31-07-2009.
# Noviercas

Noviercas és un municipi de la província de Sòria, a la comunitat autònoma de Castella i Lleó.

## Referències

* ↑ «Provincia de Soria (España): Municipios & Localidades» (en castellà), 22-01-2021. [Consulta: 12 març 2021].
# Normannia

Normannia és una biblioteca digital que dona accés a una col·lecció de textos digitalitzats del patrimoni, la història i la cultura de Normandia de diferents moments temporals. És administrat pel Centre régional des Lettres de la Basse-Normandie, en col·laboració amb les biblioteques, museus i arxius públics i universitaris de la regió.
L'idioma d'aquest recurs és el francès. Inclou només els textos de domini públic que són validats per un comitè científic i escanejats en mode text per poder ser trobats en una cerca. El contingut s'estructura per àrees temàtiques com literatura i costums de la regió, llibres sobre el folklore, textos científics, històrics o locals d'història i llibres de geografia, descripcions de paisatges, relats de viatges, etc. Conté més de 80.000 documents, entre llibres i articles de revista, sobre la història i els esdeveniments de diferents èpoques de recollits per les biblioteques de la Baixa Normandia.

## Referències

* ↑ Berroneau, Delphine. Les bibliothèques numériques: d'hier à aujourd'hui, la transmission d'un savoir. Saguenay: Université de Poitiers, 2005, p. 67 [Consulta: 22 juliol 2015].
* ↑ Westeel, Isabelle «Le patrimoine passe au numérique». Bulletin des Bibliothèques de France, 54, 1, 2009, pàg. 28-35 [Consulta: 23 juliol 2015].
* ↑ Centre régional des lettres (Basse-Normandie). «[Normandie Normannia : la bibliothèque numérique normande]». Les signets de la Bibliothèque Nationale de France. BNF. Arxivat de l'original el 23 de juliol 2015. [Consulta: 23 juliol 2015].

## Enllaços externs

* "Normannia"
# Norma Torres

Norma Judith Torres (Escuintla, Guatemala; 4 d'abril de 1965) és una política nord-americana. És membre de la Cambra de Representants dels Estats Units pel 35è districte congressual de Califòrnia. Prèviament, va ser membre del Senat Estatal de Califòrnia representant al districte 32è. És demòcrata.
Torres va néixer a Guatemala. Quan tenia cinc anys, la seva mare va morir, i ella, el seu pare i els seus germans es van traslladar a Los Angeles. Va servir a l'Ajuntament de Pomona abans de ser triada Alcaldessa de la ciutat el 2006. El 2008, va avalar el llavors candidat a la Presidència Barack Obama abans que Hillary Clinton renunciés a la carrera, i va esdevenir superdelegada a la Convenció Nacional Demòcrata de 2008. Va ser triada per a l'Assemblea Estatal el novembre de 2008, ocupant la vacant de l'anterior legislador Nell Soto, qui es va jubilar. Va ser la Tresorera el 2008/2009 per a la Conferència Nacional d'Alcaldes Demòcrates.

## Referències

* ↑ «Biography». house.gov, n.d.. [Consulta: 9 juny 2017].
* ↑ Chief Clerk of the California State Assembly, Secretary of the California State Senate, 2009-10 California Legislature, State of California, <http://www.assembly.ca.gov/clerk/billslegislature/116112_CA_Legi_HndBk.pdf>. Consulta: August 11, 2011 Arxivat de novembre 16, 2010, a Wayback Machine.
* ↑ «Dangers Propelled Norma Torres to Move to U.S., Then to Politics». The New York Times, February 15, 2015.
* ↑ «Congresswoman Norma Torres» (en anglès). Federal Communications Commission, 17-04-2019. [Consulta: 13 agost 2020].
* ↑ «Biography» (en anglès). Congresswoman Norma Torres, 11-12-2012.
* ↑ «California's 35th Congressional District» (en anglès). Ballotpedia. [Consulta: 13 agost 2020].
# Norma UNE 166002

La norma UNE 166002 defineix els requisits que ha de complir un sistema de gestió de l'R+D+i.

## Contingut

La norma UNE requereix, entre d'altres, els següents elements:
* Documentació de procediments, polítiques, activitats i altres aspectes de suport a la verificació del compliment dels seus requisits i la seva millora.
* Establiment d'un model de procés d'R+D+i, determinant la seqüència d'activitats, mètodes i criteris.
* Una implicació de la Direcció tot establint una política d'R+D+i, assegurant recursos suficients, comunicant la seva importància i revisant el seu funcionament.
* Establiment d'unitats de gestió d'R+D+I o d'unitats d'R+D+i.
* La provisió de recursos adequats, suficients i competents per a realitzar les activitats d'R+D+I.
* Organització dels esmentats recursos, definint procediments, informes i processos de comunicació.
* L'ús d'eines de creativitat, vigilància tecnològica i anàlisi intern i extern.
* Selecció i gestió de la cartera de projectes.
* Protecció i explotació dels resultats.
* Mesura, avaluació i millora del sistema de gestió de l'R+D+I.

### Valoració de les normes UNE 166002

El compliment dels requisits d'aquesta norma és de gran ajut en la millora de la capacitat de les organitzacions per a realitzar eficaçment activitats de recerca, desenvolupament i innovació. Així mateix, la certificació permet una demostració externa del nivell de qualitat aconseguit en la realització d'aquestes.
No obstant això, aquestes normes se les critica també per la seva orientació interna, a la documentació i a les activitats més que als resultats, així com a la seva falta de progressivitat i selectivitat en la seva aplicació.

## Vegeu també

* Sèrie UNE 166000.
* UNE 166001.
* UNE 166006.

## Referències

* ↑ Article de descripció i anàlisi sobre les normes UNE 166002, UNE 166001 i UNE 166006.
# Novoixàkhtinsk

Novoixàkhtinsk (rus: Новоша́хтинск) és una ciutat de Rússia que es troba a l'óblast de Rostov. És 60 km al nord de Rostov del Don, la capital de la república.
# Novoivànivka

«Novoivànivka» té aquests significats:
* Novoivànivka (Krasnoperekopsk), localitat de la República Autònoma de Crimea
* Novoivànivka (Txornomórske), localitat de la República Autònoma de Crimea
* Novoivànivka (Nijniohirski), localitat de la República Autònoma de Crimea
* Novoivànivka (Krasnogvardiske), localitat de la República Autònoma de Crimea
# Numeri Decimi

Numeri Decimi (en llatí Numerius Decimius) era un ciutadà samnita de Bovianum, considerat la persona més il·lustre del Samni tant per la seva noblesa com per la seva riquesa.
L'any 217 aC es va unir a l'exèrcit romà contra Hanníbal amb 8000 infants i 500 cavallers i es va posar sota el comandament del dictador Quint Fabi Màxim Verrugós. Mercès a aquestes forces Decimi va situar-se a la rereguarda d'Hanníbal i va decidir a favor de Fabi Màxim una batalla que no era gens favorable a Minuci, el magister equitum del dictador, batalla en la qual van morir sis mil cartaginesos, encara que els romans van perdre 5000 homes.

## Referències

* ↑ Titus Livi. Ab Urbe Condita XXII,24
# Noordpeene

Noordpeene (en neerlandès Noordpene, en flamenc occidental Nôordpene) és un municipi francès, situat a la regió dels Alts de França, al departament del Nord, que forma part de la Westhoek. L'any 2006 tenia 762 habitants. Limita al nord-oest amb Rubrouck, al nord-est amb Ochtezeele, a l'oest amb Buysscheure i Nieurlet, a l'est amb Zuytpeene, i al sud amb Clairmarais.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 674 | 748 | 692 | 693 | 705 | 674 |
| Des de 1962: població sense dobles comptes ||||||

## Administració

Llista d'alcaldes :
| Període | Identitat |
| 1947-1953 | Pierre Devulder |
| 1953-1967 | George Depaeuw |
| 1967-1983 | Germain Sokeel |
| 1983- | Jacques Drieux |

## Personatges il·lustres

* Mathieu Elias: 1658-1741. Pintor actiu a París i a Dunkerque.
* Joseph Duvet: 1700-1803. Senyor de la Tour, primer alcalde de la vila el 1790.
* Tisje tasje: 1768-1842. Personatge spopular.
* Louis de Backer: 1814-1896. Advocat, jutge de pau i inspector de monuments històrics. Primer vicepresident del Comitè Flamenc de França.
* Camille Looten: 1855-1941. Sacerdot i president del Comitè Flamenc de França durant més de mig segle.
* Paul Hazard: 1878-1944. Historiador i assagista, partidari convençut de l'ensenyament del flamenc.
# Norbert de Xanten

Norbert de Xanten o de Prémontré o de Magdeburg va ésser un religiós, bisbe de Magdeburg i fundador de l'Orde de Canonges Regulars de Prémontré (anomenats norbertins o premonstratencs). És venerat com a sant per l'Església catòlica.

## Biografia

Nascut al voltant del 1080 a Xanten (Alemanya), a la riba del Rin, era fill d'Heribert, comte de Gennep, relacionat amb la casa imperial alemanya, i de Hedwig de Guise. Va ser a la cort d'Enric V, on era l'encarregat de distribuir el que es donava per a obres de caritat.
Arran d'un greu accident de cavall, la seva fe es va fer més gran i renuncià al seu lloc a la cort, tornant a Xanten, on va iniciar una vida de penitència, guiat per Con, abat de Siegburg. El 1115, Norbert va fundar l'abadía de Fürstenberg i poc després va ser ordenat sacerdot.
* Fresc a San Severo, Orvieto (segle xiv)
* Gravat del sant, 1622
* Escultura a St. Ulrich, Ulrichsberg (s.XVIII)
En el Concili de Reims, l'octubre de 1119, el papa Calixt II li demanà de fundar un orde religiós a la diòcesi de Laon. El 1120, Norbert va triar la vall de Prémontré per a fundar-hi l'abadía de Prémontré. L'any següent, la comunitat ja tenia 40 membres i en 1126 el papa Honori II aprovà la constitució de l'orde.
Arquebisbe de Magdeburg (1126), intervingué en la condemna de Pere Abelard i en la reposició d'Innocenci II. Lluità contra la simonia i la intervenció laica en l'Església. Norbert va morir a Magdeburg el 6 de juny de 1134. Va ser canonitzat per Gregori XIII en 1582.
* Estàtua a Oberzell (s. XVIII)
* Aparició de la Mare de Déu, per B. Fromont (ca. 1750), a l'abadia de Bonne-Espérance, Vellereille-les-Brayeux (Bèlgica)
* Abadia de Strahov (Praga), amb la tomba del sant

## Referències

* ↑ «Saint Norbert of Xanten» (en anglès). Britannica. [Consulta: 6 octubre 2024].
* 1 2 «Norbert de Xanten». Gran Enciclopèdia Catalana. Barcelona: Grup Enciclopèdia Catalana.
* ↑ «Orde dels Canonges Premonstratencs». Monestirs de Catalunya. [Consulta: 6 octubre 2024].

## Vegeu també

* Orde Premonstratenc
* Monges Premonstratenques
# Norberto Alonso

Norberto Alonso (4 de gener de 1953) és un exfutbolista argentí.

## Selecció de l'Argentina

Va formar part de l'equip argentí a la Copa del Món de 1978.

## Referències

* ↑ BDFA player profile
* ↑ (castellà) «River homenajeó al Beto Alonso a 30 años de la pelota naranja». cariverplate.com.ar [Consulta: 20 març 2017]. «En la previa del partido entre el Millonario y The Strongest, por Copa Libertadores, se le entregó a una de las glorias del Club una plaqueta, una camiseta conmemorativa y una pelota.»
* ↑ (castellà) «Una nueva edición de "Conocé a tu ídolo" con "Beto" Alonso». cariverplate.com.ar [Consulta: 20 març 2017]. «Los 25 ganadores del concurso de Somos River disfrutaron de un encuentro íntimo con el "Beto"; le hicieron preguntas, conversaron y se fotografiaron con el ídolo.»
* ↑ (castellà) «Los 64 del Capitán Beto». cariverplate.com.ar [Consulta: 20 març 2017]. «Uno de los jugadores más inspirados de la historia del fútbol argentino, Norberto Alonso, festeja este 4 de enero sus 64 años.»
* ↑ «Argentine Squads in the World Cups. FIFA World Cup 1978». Prepared and maintained by Héctor Darío Pelayes for the Rec.Sport.Soccer Statistics Foundation., 16-01-2009 [Consulta: 20 març 2017].
* ↑ «FIFA World Cup 1978». fifa.com [Consulta: 20 març 2017]. «Còpia arxivada». Arxivat de l'original el 2016-11-18. [Consulta: 11 febrer 2022].